**ОПРЕДЕЛЕНИЕ**

**№ 1023**

**Хасково, 09.11.2023 г.**

**Административният съд - Хасково** в закрито заседание на девети ноември две хиляди и двадесет и трета година в състав:

|  |  |
| --- | --- |
|  |  |
| **Съдия:** | ВАСИЛКА ЖЕЛЕВА |
|  |  |

Като разгледа докладваното от съдия ВАСИЛКА ЖЕЛЕВА административно дело № 20237260701216 / 2023 г., за да се произнесе взе предвид следното:

Съдебноадминистративното производство е образувано по жалба на Г.И.И., с постоянен адрес: \*\*\*, кандидат за общински съветник в Община Хасково от ПП „Български гласъ“, против Решение №253-МИ на ОИК Хасково, прието на 30.10.2023 г., за определяне на изборните резултати за избор на общински съветници в Община Хасково.

В жалбата се твърди, че обжалваното решение е издадено при съществени нарушения на Изборния кодекс, водещи до недействителност на избора, и които нарушения ако не били допуснати, показаният изборен резултат щял да бъде различен. Претендира се изборът да бъде обявен за недействителен по отношение на избраните за общински съветници кандидати на партии и коалиции, регистрирани за участие в изборите за общински съветници в Община Хасково.

В придружително писмо изх.№48/08.11.2023 г. на Общинска избирателна комисия Хасково, с което жалбата постъпва в съда, се сочи, че в Административен съд – Хасково е образувано адм.дело №1200/2023 г. по описа на съда, по жалба на изброени партии и коалиции от партии, срещу Решение №253-МИ/30.10.2023 г. на ОИК Хасково за общински съветници и се излагат съображения, че подадената от Г.И.И. жалба е с предмет, идентичен с този по адм.дело №1200/2023 г. на Административен съд – Хасково. Твърди се, че е налице необходимост от постановяване на едно общо решение, тъй като доказателствата, които ще се събират и анализират от съда за установяване на релевантните в производството по тези дела факти са идентични.

Служебно известно е на съда, че срещу същия административен акт – Решение №253-МИ/30.10.2023 г. на ОИК Хасково относно избиране на общински съветници, в Административен съд – Хасково е подадена жалба от КП „Продължаваме промяната – Демократична България“, ПП „Ние идваме“, КП „БСП за България“, ПП „ВМРО – Българско национално движение“, КП „България на регионите“ и ПП „Възраждане“, по която е образувано адм.дело №1200/2023 г. по описа на Административен съд – Хасково, насрочено за разглеждане в открито съдебно заседание.

Налице са условията на чл.213 от ГПК, вр.чл.144 от АПК, т.к. предмет на двете дела е контрол за законосъобразността на един и същ административен акт. Предвид връзката между делата, идентичността на обжалваното Решение и на ответната страна по спора, както и с оглед процесуална икономия, съдът намира, че делата следва да бъдат съединени в едно производство, като по аргумент от чл.126, ал.1 от ГПК, настоящото производство, като по-късно заведено, се прекрати служебно, а делото се присъедини към висящото адм.дело №1200/2023 г. по описа на Административен съд – Хасково.

С оглед изложеното, съдът

ОПРЕДЕЛИ:

ПРЕКРАТЯВА производството по адм.дело №1216/2023 г. по описа на Административен съд – Хасково.

ПРИСЪЕДИНЯВА адм.дело №1216/2023 г. към адм.дело №1200/2023 г. по описа на Административен съд – Хасково за съвместно разглеждане на постъпилите жалби срещу Решение №253-МИ/30.10.2023 г. на ОИК Хасково.

Определението не подлежи на обжалване.

|  |  |  |
| --- | --- | --- |
|  |  |  |
|  | **Съдия:** |  |
|  |  |  |